stanford-oval/wikipedia huggingface dataset:
רפי פרץ
ביוגרפיה

נולד בירושלים ליוסף ולמרגלית, יוצאי מרוקו. גדל בשכונת קריית היובל. למד בישיבת בני עקיבא נתיב מאיר באותה כיתה עם אלעזר שטרן, יאיר נוה וישי בר, והיה חניך בתנועת הנוער בני עקיבא. הוא היה אתלט מצטיין, זכה באליפות ישראל לנוער בקפיצה לרוחק ובמדליית ארד בריצת 110 מטר משוכות באליפות ישראל (1974). שירת בצה"ל כטייס מסוקים בחיל האוויר הישראלי והשתחרר בדרגת רב-סרן. במסגרת שירות המילואים שירת בהכשרת טייסים בבית הספר לטיסה.
ב-10 באוגוסט 1992, במהלך תרגיל בו הטיס מסוק יסעור, נפלו מן המסוק ונספו שני לוחמים של יחידה 669 באסון הכבל. פרץ הנחית את המסוק וחובשים שהיו בו יצאו לטפל בלוחמים שנפלו. לאחר ניסיונות החייאה הוטסו השניים לבית החולים סורוקה, שם נקבע מותם. ועדה שחקרה את התאונה המליצה למפקד חיל האוויר להעיר לפרץ על כך שלא שלח את נווט המסוק לתמוך בחובשים. בשנת 2010 עתרו בני המשפחות של החללים לבג"ץ, בטענה שאין למנותו לתפקיד הרב הצבאי הראשי בשל מעורבותו בתאונה. העתירה נדחתה.
למד בישיבת מרכז הרב והוסמך לרבנות בישיבת הכותל.[דרושה הבהרה] בסוף שנות השמונים כיהן כמנכ"ל אל עמי. בשנת 1992 הקים את המכינה הקדם-צבאית "עצם" ביישוב עצמונה שבגוש קטיף, ב-2005 עברה, במסגרת תוכנית ההתנתקות, ליתד שבנגב המערבי ובשנת 2011 עברה אל יישוב הקבע נווה השוכן בחולות חלוצה.
לקראת ביצוע תוכנית ההתנתקות, היה הרב פרץ מהקולות הבולטים ששללו סירוב פקודה. בעת הפינוי הוא אמר: "גרגר לא יפריד בינינו לבין צה"ל לעולם. זה מאוד קשה לי שכל החברים שלי צריכים לבוא לפה היום. יש בזה ציניות שהממשלה העמידה אותנו בסיטואציה הזאת". לימים הוא השתבח בכך שבין מאות תלמידיו שהיו בצבא, לא היה אחד שסירב להשתתף בביצוע תוכנית ההתנתקות. במהלך התוכנית, סייע לאלו מתלמידיו אשר ביקשו זאת להימנע מהשתתפות פעילה במבצע על ידי שיתוף פעולה עם גורמים צבאיים.
ביוגרפיה > הרב הראשי לצה"ל

ביוני 2010 חזר לשירות קבע, הועלה לדרגת תת-אלוף ומונה לרב הצבאי הראשי במקומו של הרב אביחי רונצקי. עם בחירתו לרב הצבאי הראשי חזר והדגיש את עמדתו העקרונית נגד סירוב פקודה.
לאחר אירוע בבה"ד 1, שבו יצאו צוערים דתיים מטקס בשל שירת חיילות, אימץ הרב פרץ את דעתו של רמ"ח הרבנות, אל"ם הרב אייל קרים, שלפיה במקום לעזוב, רשאים החיילים הנוכחים במקום להסתפק בהיסח הדעת או בהשפלת מבט. חוות דעת זו אומצה כפקודה גם על ידי הרמטכ"ל רא"ל בני גנץ, ונכנסה מאוחר יותר לפקודת "השירות המשותף".
במהלך כהונתו נערך מבצע צוק איתן, שבו קבע, מתוקף תפקידו, את מותם של החיילים הנעדרים, אורון שאול והדר גולדין, ומסר את ההודעה למשפחותיהם.
באוקטובר 2015 המליץ לרבנות הראשית להכיר בשני קצינים ברבנות הצבאית כרבני ערים, הכרה שתגמול כספי בצידה. הוא ננזף על כך בידי הרמטכ"ל, לאחר שנמצא שההכרה אינה עומדת בקריטריונים.
ב-2016 החליט הרמטכ"ל גדי איזנקוט להוציא מידי הרבנות הצבאית את ענף תודעה יהודית, ולהעבירה לאגף כוח האדם, זאת בניגוד לדעתו של הרב פרץ. ביולי אותה שנה החליט לפרוש מתפקידו. בתקשורת הדתית פורסם בשם מקורביו כי הוא עשה זאת במחאה על פגיעת ראשי הצבא ברבנות הצבאית ובפרט על העברת ענף תודעה יהודית מן הרבנות לאכ"א. בדצמבר 2016 שוחרר מצה"ל והוחלף על ידי תא"ל הרב אייל קרים, ושב לעמוד בראש מכינת "עצם" שהקים.
ביוגרפיה > פעילות פוליטית

ב-3 בפברואר 2019 החליטה המועצה הציבורית שמינתה מפלגת הבית היהודי לצורך איתור מנהיג למפלגה לקראת הבחירות לכנסת ה-21 להמליץ על מינויו, ולמחרת אישר מרכז המפלגה את ההמלצה. פרץ הגיע להסכם בדבר ריצה משותפת עם האיחוד הלאומי-תקומה, ולפיו הוצב במקום הראשון ברשימת איחוד מפלגות הימין לכנסת. בהמשך הגיעו שתי המפלגות להסכם עם עוצמה יהודית, ולפיו תצטרף גם היא לרשימה, ואחר הבחירות יתפלגו לשתי סיעות. בבחירות קיבלה הרשימה חמישה מושבים בכנסת.
ביוני 2019 מונה פרץ לשר החינוך ה-21 של מדינת ישראל, במסגרת הממשלה ה-34, בכהנה כממשלת מעבר.
בבחירות לכנסת ה-22 עמד פרץ בראש מפלגת הבית היהודי, הוצב במקום השני ברשימה "ימינה" ונבחר לכנסת.
בדצמבר 2019, לקראת הבחירות לכנסת העשרים ושלוש, חתם פרץ הסכם עם איתמר בן-גביר, ולפיו מפלגת הבית היהודי תתמודד ברשימה אחת עם מפלגת עוצמה יהודית. בינואר 2020, זמן קצר לפני תום המועד להגשת הרשימות, לאחר שמפלגת האיחוד הלאומי חברה למפלגת הימין החדש, הצטרפו פרץ והבית היהודי גם הם לרשימת "ימינה" הכוללת את הבית היהודי, האיחוד הלאומי והימין החדש. בן-גביר ורשימתו לא הוכנסו לרשימה, בשל התנגדותו של בנט לצירופו של בן-גביר. רשימת ימינה זכתה בשישה מנדטים, מתוכם אחד בלבד למפלגת הבית היהודי, ופרץ הוא נציגה היחיד בכנסת העשרים ושלוש.
ב-14 במאי 2020 פרש פרץ משאר חבריו בסיעת ימינה וחתם על הסכם קואליציוני עם הליכוד. הוא הצטרף לממשלת ישראל השלושים וחמש בתור השר לענייני ירושלים כראש סיעת היחיד של הבית היהודי, בעוד סיעת ימינה ממנה התפצל נותרה באופוזיציה.
ביוני 2020 כחלק מתפקידו כשר ירושלים הנחה פרץ את העברת כל משרדי הממשלה שעדיין לא שוכנים בירושלים לתוך ירושלים.
בינואר 2021 הודיע שלא יתמודד בחירות המקדימות לקראת הבחירות לכנסת העשרים וארבע וימשיך לכהן כשר עד להרכבת הממשלה הבאה. לאחר בחירתה של חגית משה היא החליפה אותו בתפקיד יו"ר הבית היהודי.
ביוגרפיה > לאחר הפרישה מפוליטיקה

עם השבעת ממשלת ישראל השלושים ושש ב-13 ביוני 2021 סיים הרב פרץ את תפקידו כשר. לאחר מכן התמנה ל"ראש מוסדות עצם" ובאוקטובר של אותה שנה מונה במקביל לדיין בבית הדין לגיור של צה"ל.
במלחמת חרבות ברזל הוא גויס למילואים ועסק בתחילת המלחמה בזיהוי גופות חללים במחנה שורה.
עמדותיו > עמדות מדיניות

פרץ התנגד לתוכנית ההתנתקות בשנת 2005. בריאיון ביולי 2019 אמר פרץ שהוא שואף להחיל את הריבונות הישראלית על כל יהודה ושומרון, ולו בשלבים, ללא מתן זכות הצבעה לכנסת לתושבים הפלסטינים.
עמדותיו > חברה ודת

בישיבת ממשלה ביולי 2019 שעסקה במצב הקהילות היהודיות בעולם אמר פרץ שנישואי תערובת בין יהודים ללא יהודים גרמו לאובדן שישה מיליון יהודים בשבעים השנים האחרונות.
כשנשאל האם הוא מאמין שאפשר להמיר נטייה הומוסקסואלית, השיב שמניסיונו החינוכי הדבר אפשרי. כשנשאל כיצד ייעץ לתלמיד האומר לו שהוא חושב שיש לו נטייה הומוסקסואלית, השיב: "קודם כול חיבקתי אותו ואמרתי לו דברים מאוד חמים, אמרתי לו: 'בוא נלמד, בוא נחשוב ובוא נתבונן', על מנת שיכיר את עצמו ויחליט." במענה לביקורת על דבריו, הוא כתב במכתב למנהלי בתי ספר כי טיפולי המרה הם פסולים וחמורים, וכי כוונתו בריאיון הייתה שזכותם של בעלי נטייה חד-מינית לפנות לגורמים המקצועיים בדרך מכבדת ואוהבת.
בראיון שהעניק לידיעות אחרונות שפורסם בינואר 2020, נשאל פרץ כיצד היה מגיב אם אחד מילדיו היה מגלה נטייה מינית שונה, והשיב: "ברוך השם הילדים שלי גדלו בצורה טבעית ובריאה. הם בונים את הבתים שלהם מתוך ערכים יהודיים. אני לא מעסיק את הראש שלי במה היה אם". לאחר מכן נשאל מה זו משפחה נורמטיבית בעיניו, וענה: "בציבור הדתי שחי על פי התורה, המשפחה הנורמטיבית היא איש ואישה, על פי המסורת של עם ישראל. ואנחנו צריכים לדעת גם לשמור את הערכים האלה איתנו. לא צריך להתבייש בזה שאנחנו חיים בדרך הטבעית הזאת".
חיים אישיים

נשוי למיכל לבית היימן (אחותו הגדולה של תת-אלוף יוסי היימן), ואב ל-12 ילדים. עד לביצוע תוכנית ההתנתקות התגורר ביישוב עצמונה שבגוש קטיף. מאז מתגורר בחבל שלום, תחילה ביישוב יתד ולאחר מספר שנים בנווה. מילדיו:
רב-סרן אלעד פרץ, שימש כסגן מפקד גדוד 202 בחטיבת הצנחנים והתפטר מתפקידו, בעידודו של אביו, בעקבות תקרית ירי דו-צדדי בגבול רצועת עזה שבה נהרג אחד מחייליו.
הרב רעי - החליף אותו בתפקיד ראש מכינת עצם לאחר שמונה למנהיג הבית היהודי, וחתנו של הרב נחום רכל.
הרב פרץ הוא בן דודו של העיתונאי אבישי בן חיים.
הערות שוליים

↑  שמואל מיטלמן, המדינה לבג"ץ: יש לאשר מינוי הרב הצבאי, באתר nrg‏, 1 ביוני 2010
↑  בג"ץ 3194/10 לאה צוריאנו ומאיה נוסבאום נ' שר הביטחון ואחרים, ניתן ב-23 במרץ 2011
↑  במבי שלג ונעמה צפרוני, להתעלם מן הכאב, ארץ אחרת
↑  איה בן עמוס, עצמונה, עצמונה: התושבים התפנו בשירה מבית הכנסת, באתר ynet, 21 באוגוסט 2005
↑  דוד מאיר דרוקמן, האם המכינות הקדם צבאיות הינן החממות לכוחות הגירוש הבא?, חב"ד און ליין, 30 באוקטובר 2008
↑  יהושע בריינר‏, הרב הצבאי החדש: אין מקום לסרבנות בצה"ל, באתר וואלה, 26 בינואר 2010
↑  חנן גרינברג, בשל שירת חיילת: צוערים קמו בטקס רבין ונכלאו, באתר ynet, 20 באוקטובר 2010
↑  עוזי ברוך ויוני קמפינסקי, צה"ל: הדר גולדין לא בחיים, באתר ערוץ 7, 3 באוגוסט 2014
↑  יקי אדמקר‏, נזיפה מהרמטכ"ל: הרב הצבאי הראשי חילק תעודות שלא כדין, באתר וואלה, 29 באוקטובר 2015.
↑   עמוס הראלו יאיר אטינגר, הרמטכ"ל הכריע: ענף תודעה יהודית יעבור מהרבנות הצבאית לאכ"א, באתר הארץ, 11 בינואר 2016
↑  דיווח: הרבצ"ר ביקש להתפטר מתפקידו; צה"ל: "לא היה ולא נברא", באתר "סרוגים", 19 ביולי 2016.
↑  יהונתן קליין, ‏המועצה הציבורית בחרה: יו"ר הבית היהודי - הרב רפי פרץ,  באתר כיפה, 3 בפברואר 2019
↑  ראו הסברו של פרץ למהלך: הרב רפי פרץ: הצלנו את הציונות הדתית, באתר ערוץ 7
↑    אילת כהנא, ‏השר פרץ לשרים: העבירו את המשרדים לירושלים, בעיתון מקור ראשון, 9 ביוני 2020
↑  הרב רפי פרץ פורש מהחיים הפוליטיים: "לא אוביל את הבית היהודי בבחירות הקרובות", באתר ערוץ 7, 5 בינואר 2020
↑  גיא עזרא, ‏כבר לא ראש מכינה: הטייטל החדש של הרב רפי פרץ, באתר "סרוגים", 18 באוגוסט 2021
↑  אמיר אטינגר, ‏מינוי סרוג: הרב רפי פרץ מונה לדיין בבית הדין לגיור של צה"ל, באתר "סרוגים", 11 באוקטובר 2021
↑  דביר עמר, הרב רפי פרץ לערוץ 7: "יש דין ויש דיין לבן מוות הזה", באתר ערוץ 7, 25 לאוקטובר 2023
↑  איתן קלינסקי, המשיחיסט רפי פרץ מדאיג אותי, באתר News1 מחלקה ראשונה, 18 ביולי 2019
↑  יניר קוזין, ‏השר פרץ בישיבת הממשלה: "נישואי התערובת - כמו שואה שנייה", באתר מעריב אונליין, 9 ביולי 2019
טל שניידר, ‏ערב של חרטות לשר החינוך: התנצל על אמירת "השואה השנייה", באתר גלובס, 16 ביולי 2019
↑  דנה ויס, ‏שר החינוך: "טיפולי המרה אפשריים", באתר ‏מאקו‏, 13 ביולי 2019
↑  אדיר ינקו וענבר טויזר, מורים גאים נגד פרץ: "אנו מזועזעים. טיפולי המרה מסוכנים וגורמים לנזק בלתי הפיך", באתר ynet, 14 ביולי 2019
↑  עטרה גרמן, ‏הרב רפי למנהלים: "טיפולי המרה הם דבר חמור ופסול", באתר "סרוגים", 16 ביולי 2019
↑   שרי מקובר-בליקוב, רפי פרץ: "בן גביר הוא אדם מאוד רך, נינוח, אנושי ומתחשב. הוא התמתן", באתר ynet, 10 בינואר 2020
↑  חנן גרינברג ואיה בן עמוס, קצין צנחנים ראשי פינה את האופניים של מתניה, באתר ynet, 22 באוגוסט 2005
↑  עמיחי אתאלי ואמיר בוחבוט, הקצין הבכיר עודד את בנו הסמג"ד להתפטר, באתר nrg‏, 18 בינואר 2011.
↑  עטרה גרמן, ‏בנו של הרב רפי פרץ יחליף אותו בראשות המכינה, באתר "סרוגים", 5 בפברואר 2019
↑  אבישי בן חיים, ההצעה של יהדות מרוקו - לחיים בדו קיום, באתר חדשות 13, 22 ביולי 2020
| --- | --- |
בקרת זהויות :  NLI: 987007569947605171  GND: 119085063X  VIAF: 9893147270720735700006   WorldCat (עם VIAF): 9893147270720735700006 
הרב הצבאי הראשי תא"ל רפי פרץ עם הרמטכ"ל רא"ל בני גנץ, סוכות 2011
פרשת כרמל מעודה

פרשת כרמל מעודה היא פרשת התעללות בילדים בגיל הרך, שהתרחשה ב-2019, בפעוטון "בייבי לאב" בראש העין, שנוהל על ידי הגננת כרמל מעודה. לאחר הליך משפטי שארך כשנתיים, ביולי 2021 נידונה מעודה ל-9.5 שנות מאסר על התעללות ותקיפת פעוטות. הסייעת לירז נתן הורשעה בתקיפה ונדונה ל-24 חודשי מאסר.
רקע

הפרשה נחשפה בשנת 2019 לאחר שהסייעת אור יחיא שעבדה בגן הגישה תלונה במשטרה כנגד הגננת כרמל מעודה. מעודה, בת 25, הייתה הבעלים של פעוטון בשם "בייבי לאב" בראש העין, אליו הגיעו פעוטות בגילאים שלושה חודשים עד שלוש שנים.
מעודה הכחישה בתחילה את האשמות נגדה. בהמשך הופצו בכלי תקשורת סרטונים המתעדים את המתרחש בגן, ואת אופן התנהלותה של מעודה כלפי הפעוטות. בסרטונים נראתה מעודה מכה פעוטות, קושרת אותם לכיסא, ומטיחה אותם לעבר המזרן.
יומיים לאחר פרסום הסרטונים הוצתו הפעוטון ובית משפחתה של מעודה, אשר נמצאו באותו מבנה מגורים. לבית נגרם נזק כבד. המצית תושב קרני שומרון, נעצר ונידון לשלוש וחצי שנות מאסר ולפיצויים בסך 50 אלף שקלים למשפחת מעודה.
המשפט

בדצמבר 2020 הורשעה מעודה בעבירות של התעללות ותקיפת פעוטות. ביולי 2021 נידונה מעודה ל-9.5 שנות מאסר על התעללות ותקיפת פעוטות. בנוסף, נקבע כי עליה לפצות ב-400 אלף שקלים את הורי עשרת הפעוטות בהם התעללה. זהו העונש החמור ביותר שנגזר אי פעם על מטפלת או גננת מתעללת בישראל .
בספטמבר 2021 הגישה מעודה ערעור לבית המשפט העליון על גזר דינה. בבקשתה סנגוריה של מעודה מבקשים שהות כדי להגיש את נימוקיהם להקלה בעונש, שלטענתם היה חמור מדי. ב-30 בספטמבר החלה לרצות את עונשה. סנגוריה משכו את הערעור לאחר שהשופטים רמזו כי ידחו את הערעור ואף ישקלו החמרת העונש.
כנגד מעודה, הוגשה בנוסף, תביעה אזרחית לפיצוי בסך 2.5 מיליון שקלים.
הסייעת לירז נתן שעבדה בגן נשפטה במקביל לכרמל מעודה בגין תקיפה. היא הורשעה ונידונה ל-24 חודשי מאסר, אך צפויה להשתחרר כעבור 12 חודשים, עקב תהליך שיקומי שהיא עברה..
הערות שוליים

↑  גלעד מורג, עמית קרקו, 9.5 שנות מאסר נגזרו על כרמל מעודה שהורשעה בהתעללות בפעוטות, באתר ynet, 8 ביולי 2021
↑  אלון חכמון, מתן וסרמן, יובל בגנו, ‏לירז נתן, הסייעת של כרמל מעודה, תשתחרר מהכלא בסוף פברואר, באתר מעריב אונליין, 31 בינואר 2023
↑  רענן בן צור, תיעוד קשה לצפייה: גננת קושרת ילדים לכיסא, מתעללת ומאכילה בקיא, באתר ynet, 4 ביולי 2019
↑  3.5 שנות מאסר למצית ביתה של הגננת כרמל מעודה, שהואשמה בהתעללות, באתר וואלה, 16 ביולי 2020
↑  גלעד מורג, "אכזריות והטלת אימה": כרמל מעודה הורשעה בהתעללות ותקיפת פעוטות, באתר ynet, 9 בדצמבר 2020
↑  הדס גרינברג, 9.5 שנות מאסר נגזרו על הגננת המתעללת כרמל מעודה, באתר כאן – תאגיד השידור הישראלי, 8 ביולי 2021
↑  כרמל מעודה ערערה לבית המשפט העליון על גזר דינה, באתר ynet, 9 בספטמבר 2021
↑  רועי רובינשטיין, הגננת המתעללת כרמל מעודה נכנסה לכלא, הורים חיכו לה ופתחו שמפניות, באתר ynet, 30 בספטמבר 2021
↑  גלעד מורג, כרמל מעודה משכה את הערעור: תרצה 9.5 שנות מאסר, באתר ynet, 9 בפברואר 2022
↑  ספיר לוי‏, לאחר ההרשעה: תביעה בגובה 2.5 מיליון שקלים נגד כרמל מעודה והוריה, באתר וואלה, 9 בדצמבר 2020
↑  אלון חכמון, מתן וסרמן, יובל בגנו, ‏לירז נתן, הסייעת של כרמל מעודה, תשתחרר מהכלא בסוף פברואר, באתר מעריב אונליין, 31 בינואר 2023
יונדאי סונטה

| --- | --- |

דור שמיני
 מאפיינים כלליים
 יצרן:  יונדאי מוטור
 שנות ייצור:  1985-הווה
 הרכבה:  דרום קוריאה דרום קוריאה קנדה קנדה בוטסואנה בוטסואנה הודו הודו מצרים מצרים הרפובליקה העממית של סין הרפובליקה העממית של סין רוסיה רוסיה ארצות הברית ארצות הברית טורקיה טורקיה תאילנד תאילנד סודאן סודאן פקיסטן פקיסטן
 מודל קודם:  יונדאי סטלאר
 מודל אחריו:  יונדאי i40 יונדאי איוניק 6
 חברת אם:  יונדאי
 סיווג:  מכונית מנהלים קומפקטית
 מרכב:  סדאן בעלת ארבע דלתות
 פלטפורמה:  יונדאי-קיה Y3 (דור שלישי) יונדאי-קיה Y4 (דור רביעי) יונדאי-קיה N3 (דור שמיני)
 מפרט טכני
 קשר:  יונדאי אלנטרה
יונדאי סונטה (באנגלית: Hyundai Sonata) היא מכונית מנהלים קומפקטית במרכב סדאן, בעלת חמישה מקומות ישיבה, שמיוצרת על ידי יונדאי מוטור משנת 1985. היא הוצגה בשנת 1985 כגרסה יוקרתית ליונדאי סטלאר אך משנת 1988 (הדור השני) היא מיוצרת כמכונית עצמאית.
ב-25 במאי 2022 דיווח עיתון צ'וסון הקוריאני שהדור הנוכחי של הסונטה, הדור השמיני, יהיה האחרון, ושאחריו תוחלף בידי יונדאי איוניק 6 שתהיה יורשת חשמלית לדגם.
דור ראשון (שם קוד Y1)

הדור הראשון יוצר בין השנים 1985 ל-1987. הדור הראשון הוצג ב-04 בנובמבר 1985 כגרסה יוקרתית ליונדאי סטלאר. היא כללה שדרוג טכנולוגי לעומת הסטלאר. בשנת 1987 הציגה יונדאי גרסה שנקראה יונדאי סטלאר 88 שהוצגה בכדי לחגוג את אולימפיאדת סיאול בשנת 1988, לאחר מכן הפסיקה יונדאי את הייצור של יונדאי סטלאר, והחלה הייצור של יונדאי סונטה באופן רשמי. היא שווקה עם מנועי בנזין בנפחי 1.6, 1.8 ו-2.0 ליטר. המנועים שווקו עם תיבת הילוכים אוטומטית בעלת ארבעה הילוכים או תיבת הילוכים ידנית בעלת חמישה הילוכים.
דור ראשון (שם קוד Y1) > מידות

אורך הדור הראשון היה 4,578 מ"מ, רוחב הדור הראשון היה 1,755 מ"מ, גובה הדור הראשון היה 1,380 מ"מ, בסיס הגלגלים בדור הראשון עמד על 2,579 מ"מ.
דור שני (שם קוד Y2)

הדור השני יוצר בין השנים 1988 ל-1993. הדור השני נחשף בקוריאה הדרומית ב-01 ביוני 1988. בקנדה הסונטה דור שני הוצגה בספטמבר 1988 והייצור בקנדה החל בשנת 1989. לארצות הברית הציגה יונדאי את הסונטה דור שני ב-14 בנובמבר 1988 עם מכירות שהחלו בתחילת 1989. בתחום ההנעה הציגה יונדאי מנועי בנזין בנפחי 1.8 ליטר שסיפק 95 או 97 כ"ס, 2.0 ליטר שסיפק 102 או 130 כ"ס, 2.4 ליטר שסיפק 114 או 117 כ"ס ו-3.0 ליטר שסיפק 145 כ"ס. המנוע V6 צילינדרים בנפח 3.0 ליטר הגיע לשוק בשנת 1991. בשנת 1992 הוחלף מנוע ה-2.4 ליטר במנוע 2.0 ליטר לשוק האמריקאי.
דור שני (שם קוד Y2) > מידות

אורך הדור השני היה 4,680 מ"מ, רוחב הדור השני היה 1,750 מ"מ, גובה הדור השני היה 1,410 מ"מ, בסיס הגלגלים בדור השני עמד על 2,650 מ"מ.
דור שלישי (שם קוד Y3)

הדור השלישי יוצר בין השנים 1993 ל-1998. הדור השלישי שווק עם מנועי בנזין בנפחי 1.8 ליטר שסיפק 86 או 98 כ"ס, 2.0 ליטר שסיפק 95 או 105 או 125 או 139 כ"ס ו-3.0 ליטר שסיפק 145 כ"ס. במבחן הבטיחות שערך היורו NCAP קיבל הדור השלישי שלושה כוכבים מתוך חמישה. הדור השלישי נמכר בקוריאה הדרומית תחת השם יונדאי מרסיה.
דור שלישי (שם קוד Y3) > מתיחת פנים שנת 1996

בשנת 1996 הציגה יונדאי מתיחת פנים לסונטה. מתיחת הפנים כללה עיצוב "מודרני" ומעודכן לפגושים.
דור שלישי (שם קוד Y3) > מידות

אורך הדור השלישי היה 4,700 מ"מ, רוחב הדור השלישי היה 1,770 מ"מ, גובה הדור השלישי היה 1,405 מ"מ, בסיס הגלגלים בדור השלישי עמד על 2,700 מ"מ.
דור רביעי (שם קוד EF)

הדור הרביעי יוצר בין השנים 1998 ל-2004. הדור הרביעי השתמש בפלטפורמת יונדאי-קיה Y4. בהשוואה לדור השלישי הדור הרביעי גדול במעט אך בסיס הגלגלים נותר על 2,700 מ"מ. הדור הרביעי הציג מתלה כפול חזק יותר לקדמת הרכב. הסונטה החדשה חולקת את בסיס המרכב שלה עם יונדאי טראג'ט ויונדאי סנטה פה יחד עם הדור הראשון של קיה אופטימה. בתחום ההנעה שיווקה יונדאי את הסונטה החדשה עם מנועי בזין בנפחי 2.0 ליטר שסיפק 136 כ"ס, 2.4 ליטר שסיפק 150 כ"ס, 2.5 ליטר שסיפק 160 כ"ס, מנוע זה הוחלף במנוע בנזים בנפח 2.7 ליטר שסיפק 178 כ"ס במתיחת הפנים בשנת 2001. בסין שווקה הסונטה עם שם שונה ומנועי בנזין בנפחי 1.8 ו-2.0 ליטר עם תיבת הילוכים ידנית בעלת חמישה הילוכים או תיבת הילוכים אוטומטית בעלת ארבעה הילוכים.
הייצור הסתיים רשמית בקוריאה הדרומית בשנת 2004 אך בהודו הסונטה דור רביעי יוצרה עד שנת 2005, בסין הדור הרביעי יוצר עד שנת 2017, ברוסיה ייצור הדור הרביעי החל בשנת 2005 והסתיים בשנת 2012 על ידי TagAZ.
דור רביעי (שם קוד EF) > מתיחת פנים שנת 2001

בשנת 2001 הציגה יונדאי את מתיחת הפנים לסונטה, מתיחת הפנים כללה חיזוק השלדה ועיצוב מעודכן לקדמת הרכב. עיצוב חדש לפנסים ופנס ללוחית רישוי. יונדאי הגדליה מעט את הסונטה במידות. מנוע ה-2.5 ליטר שסיפק 160 כ"ס הוחלף במנוע 2.7 ליטר שסיפק 178 כ"ס.
דור רביעי (שם קוד EF) > מידות

אורך הדור הרביעי היה 4,710 מ"מ ו-4,745 מ"מ (אחרי מתיחת הפנים), רוחב הדור הרביעי היה 1,815 מ"מ ו-1,820 מ"מ (אחרי מתיחת הפנים), גובה הדור הרביעי היה 1,410 מ"מ ו-1,420 מ"מ (אחרי מתיחת הפנים), משקל הדור הרביעי היה בין 1,315 ל-1,487 ק"ג, בסיס הגלגלים בדור הרביעי עמד על 2,700 מ"מ.
דור חמישי (שם קוד NF)

הדור החמישי יוצר בין השנים 2004 ל-2009. הדור החמישי הוצג בתערוכת הרכב של פריז בספטמבר 2004 והושק בקוריאה הדרומית באוגוסט 2004, הדור החמישי התבסס על פלטפורמה חדשה שנוצרה מהפרויקט NF. המנוע הראשון של יונדאי הופיע לראשונה בסונטה החדשה. במאי 2005 השיקה יונדאי את הסונטה החדשה בארצות הברית והיא יוצרה במפעל הראשון שלה בארצות הברית, המפעל ממוקם במונטגומרי שבמדינת אלבמה. הדור החמישי היה יותר גדול מקודמו. בתחום ההנעה השיקה יונדאי את הסונטה החדשה עם מנועי בנזין בנפחי 2.4 ליטר שסיפק 164 כ"ס, 3.3 ליטר שסיפק 237 כ"ס. יונדאי הציגה לראשונה מנוע דיזל בסונטה, מנוע הדיזל בנפח 2.0 ליטר טורבו שסיפק 140 כ"ס. במבחן הבטיחות שערך היורו NCAP קיבלה הסונטה דור חמישי ארבעה כוכבים מתוך חמישה.
הייצור הסתיים רשמית בדרום קוריאה בשנת 2009 אך באמריקה הצפונית, סין ותאילנד הייצור נמשך עד שנת 2010.
דור חמישי (שם קוד NF) > מתיחת פנים שנת 2008

בתערוכת הרכב של לוס אנג'לס בנובמבר 2007 הציגה יונדאי את מתיחת הפנים לסונטה דור חמישי, לשוק האמריקאי הציגה יונדאי את מתיחת הפנים בתערוכת הרכב של שיקגו בפברואר 2008. מתיחת הפנים כללה עיצוב חדיש יחסית לסונטה הכוללת פגוש קדמי חדש, עיצוב חדש לפנסיים האחוריים, חישוקים בעיצוב חדש ותא נוסעים מעודכן וטכנולוגי יותר. בתחום ההנעה מנוע בנזין 2.0 ליטר שסיפק 165 כ"ס בחליף את מנוע הבנזין 2.4 ליטר שסיפק 164 כ"ס, מנוע הבנזין בנפח 3.3 ליטר מספק כעת 235 כ"ס במקום 237 כ"ס. נוסף גם מנוע דיזל חדש בנפח 2.0 ליטר טורבו המספק 150 כ"ס.
דור חמישי (שם קוד NF) > יונדאי סונטה לינד שיאנג

בייג'ינג יונדאי (חברת הבת של יונדאי בסין) השיקה בתערוכת הרכב הבינלאומית של גואנגג'ואו בשנת 2008 את יונדאי סונטה לשוק הסיני, הידועה בשם יונדאי סונטה NFC, היא מעוצבת באופן שונה מעט להסונטה הרגילה. היא שווקה בסין עם מנועי בנזין בנפחי 2.0 ו-2.4 ליטר.
דור חמישי (שם קוד NF) > מידות

אורך הדור החמישי היה 4,800 מ"מ ו-4,815 מ"מ (סונטה לינד שיאנג), רוחב הדור החמישי היה 1,830 מ"מ, גובה הדור החמישי היה 1,475 מ"מ, משקל הדור החמישי היה בין 1,443 ל-1,612 ק"ג, בסיס הגלגלים בדור החמישי עמד על 2,730 מ"מ.
דור שישי (שם קוד YF)

הדור השישי יוצר בין השנים 2009 ל-2014. הדור השישי הוצג בקוריאה הדרומית בספטמבר 2009, והמכירות החלו לפני הצגת הדור השישי. לשוק האמריקאי הציגה יונדאי את הדור השישי של הסונטה בתערוכת הרכב של לוס אנג'לס בדצמבר 2009, המכירות החלו בתחילת 2010. פיתוח הדור השישי החל בשנת 2005 עם עלות פיתוח של למעלה מ-372 מיליון דולר אמריקאי (450 מיליארד וון דרום קוריאני, 260 מיליון אירו). בשווקים כמו אוסטרליה, ניו זילנד, סינגפור וקולומביה הדור השישי של הסונטה נמכר תחת השם יונדאי i45. הסונטה דור שישי היא המכונית השנייה אחרי יונדאי טוסון שעדיין נשאה את שפת העיצוב המעט ישנה של יונדאי. בינואר 2013 הופסק הייצור של ה-i45 באוסטרליה וקולומביה, את הפער של הייצור שהותיר ה-i45 מילאה יונדאי i40 שהחליפה את הסונטה בשוק האירופי עד לשנת 2019. בסינגפור וניו זילנד לא הופסק הייצור של ה-i45 בדור השישי. בתחום ההנעה הציגה יונדאי מנועי בנזין בנפחי 2.0 ליטר שסיפק 165 כ"ס, 2.4 ליטר שסיפק 200 כ"ס. תיבות ההילוכים הן אוטומטית עם שישה הילוכים או ידנית עם שישה הילוכים.
יונדאי i40 החליפה את הסונטה לכל אירופה כולל ישראל עד לשנת 2019. הסונטה היא אחת הדגמים החשובים ביותר של יונדאי בארצות הברית. בשנת 2010 הסונטה דורגה במקום השלישי במכירות בארצות הברית. ביפן הדור השישי יוצר עד שנת 2016.
בשנת 2011 הסונטה זכתה במקום השני בפרס "מכונית השנה בצפון אמריקה".
דור שישי (שם קוד YF) > מתיחת פנים שנת 2012

בשנת 2012 הציגה יונדאי את מתיחת הפנים לסונטה דור שישי שכללה עיצוב חדש לפגושים, גג משופע יותר, עדכון טכנולוגי לפנים המכונית ומעט לבחוץ. מתיחת הפנים הגיעה לארצות הברית בסוף 2013.
דור שישי (שם קוד YF) > יונדאי סונטה היברידי פלאג-אין

בתערוכת הרכב הבינלאומית של ניו יורק באפריל 2010. היא כללה מערכת הנעה היברידית פלאג-אין המשלבת בין מנוע בנזין בנפח 2.4 ליטר עם מנוע חשמלי שניהם מספקים יחד 209 כ"ס, סוללת ליתיום יון פולימר (הסוללה של הסונטה "פולימר" הופכת אותה למכונית הראשונה בעולם המשתמשת בסוללה זו), צריכת הדלק המשולבת עומדת על 57 ק"מ לליטר.
דור שישי (שם קוד YF) > יונדאי סונטה טורבו

היא הוצגה בתערוכת הרכב הבינלאומית של ניו יורק באפריל 2010 ביחד עם הסונטה היברידית, היא כוללת מנוע בנזין I4 צילינדרים בנפח 2.0 ליטר טורבו המספק כ-274 כ"ס.
דור שישי (שם קוד YF) > מידות

אורך הדור השישי היה 4,820 מ"מ, רוחב הדור השישי היה 1,835 מ"מ, גובה הדור השישי היה 1,470 מ"מ, משקל הדור השישי היה בין 1,451 ל-1,566 ק"ג, בסיס הגלגלים בדור השישי עמד על 2,795 מ"מ.
דור שביעי (שם קוד LF)

הדור השביעי יוצר בין השנים 2014 ל-2019. הדור השביעי נחשף בדרום קוריאה במרץ 2014 והוצג בתערוכת הרכב הבינלאומית של ניו יורק באפריל 2014. הדור החדש היה בעל עיצוב שונה משאר הדורות עיצוב שדומה ליונדאי איוניק (בפגוש הקדמי וקצת האחורי). בדור השביעי הופסק היונדאי i45 באוסטרליה ובניו זילנד. בתחום ההנעה שיווקה יונדאי את הסונטה דור שביעי עם מנועי בנזין בנפחי 1.6 ליטר טורבו המספק 180 כ"ס, 2.0 ליטר המספק 154 כ"ס, 2.0 ליטר המספק 163 כ"ס, 2.0 ליטר טורבו המספק 245 כ"ס, 2.4 ליטר המספק 171 כ"ס, 2.4 ליטר המספק 188 כ"ס. מנוע דיל בנפח 1.7 ליטר טורבו המספק כ-141 כ"ס. המנועים משווקים עם תיבת הילוכים ידנית בעלת שישה הילוכים או תיבת הילוכים אוטומטית בעלת שישה או שמונה הילוכים או תיבת הילוכים כפולת מצמדים בעלת שבעה הילוכים. באוקטובר 2015 חזרה לישראל הסונטה אך רק בגרסה היברידית. בסין רוסיה ואלג'יריה הדור השביעי מיוצר עד היום.
דור שביעי (שם קוד LF) > מתיחת פנים שנת 2017

במרץ 2017 הציגה יונדאי את מתיחת הפנים לסונטה דור שביעי, מתיחת הפנים כללה עיצוב מודרני יותר לעיצוב החיצוני. עיקר מתיחת הפנים התמקדה בפנים המכוניות שכללה עיצוב חדש לאזור לוח המחוונים, פתחי אוורור חדשים, מסך מגע גדול יותר עם התאמה למערכת ההפעלה של אפל למכוניות Apple CarPlay (אנ') ומערכת ההפעלה של אנדרואיד למכוניות אנדרואיד אוטו (אנ'), הגה בעיצוב חדש וידית הילוכים חדשה.
דור שביעי (שם קוד LF) > יונדאי סונטה היברידי פלאג-אין

במסגרת הדור השביעי הודיעה יונדאי על השקת גרסה היברידית פלאג-אין המתוכננת להשקה מהמחצית השנייה של 2015. הפרטים הטכניים שלה נחשפו בתערוכת הרכב הבינלאומית של אמריקה הצפונית בשנת 2015. הסונטה היברידית פלאג-אין שווקה בשווקים נבחרים בארצות הברית מנובמבר 2015. היא הייתה זמינה למכירה רק בקליפורניה ובעוד 9 מדינות נוספות בארצות הברית שדורשות את אותם דרישות פליטת פחמן דו-חמצני כמו קליפורניה.
דור שביעי (שם קוד LF) > מידות

אורך הדור השביעי היה 4,855 מ"מ, רוחב הדור השביעי היה 1,865 מ"מ, גובה הדור השביעי היה 1,475 מ"מ, משקל הדור השביעי היה בין 1,435 ל-1,640 ק"ג, בסיס הגלגלים בדור השביעי עמד על 2,805 מ"מ.
דור שמיני (שם קוד DN8)

הדור השמיני הושקה רמשית בדרום קוריאה במרץ 2019, והוצגה לשוק הסיני בתערוכת הרכב הבינלאומית של שאנגחאי באפריל 2019 ולשוק האמריקאי בתערוכת הרכב הבינלאומית של ניו יורק באפריל 2019. העיצוב החדש של הסונטה התבסס על פלטפורמה חדשה של יונדאי וקיה, פלטפורמת יונדאי-קיה N3 שמיועדת למכוניות מנהלים. העיצוב החיצוני יותר ספורטיבי עם גג משופע המעניק לסונטה מראה קופה. העיצוב של יונדאי אלנטרה נשאב מהסונטה דור שמיני. לאחר ההשקה הסונטה דור שמיני נהפכה למכוניות הנמכרת ביותר בקוריאה הדרומית.
בתחום ההנעה הציגה יונדאי מנועי בנזין בנפחי 1.5 ליטר טורבו המספק 170 כ"ס, 1.6 ליטר טורבו המספק 180 או 240 כ"ס, 2.0 ליטר טורבו המספק 152 או 160 כ"ס, 2.5 ליטר המספק 180 כ"ס, 2.5 ליטר טורבו המספק 194 כ"ס. הנעה היברידית המשלבת בין מנוע בנזין בנפח 2.0 ליטר עם מנוע חשמלי שניהם יוצרים ביחד הספק מרבי של 195 כ"ס. הנעה היברידית פלאג-אין המשלבת בין מנוע בנזין עם מנוע חשמלי יחדיו הם יוצרים המספק מרבי של 205 כ"ס. הסונטה החדשה משווקת לראשונה עם מנוע גז, מנוע גז זה בנפח 2.0 ליטר המספק כ-146 כ"ס.